बजट पेश करने में अड़चन नहीं बनेंगे चुनाव : प्रणब  
प्रणब ने कहा है कि पांच राज्यों में विधानसभा चुनाव के बावजूद 2012-13 के बजट को समय पर पेश करने में किसी तरह की दिक्कत नहीं होगी।
वित्त मंत्री प्रणब मुखर्जी ने कहा है कि पांच राज्यों में विधानसभा चुनाव के बावजूद 2012-13 के बजट को समय पर पेश करने में किसी तरह की दिक्कत नहीं होगी। वित्त मंत्री ने कहा, आमतौर पर आम बजट फरवरी की आखिरी तारीख को पेश होता है। 2012 लीप ईयर है। ऐसे में बजट 29 फरवरी को पेश किए जाने की संभावना है। उस समय तक गोवा को छोड़कर सभी राज्यों में चुनाव समाप्त हो जाएगा। ऐसे में मुझे नहीं लगता कि बजट पेश करने में किसी तरह की समस्या आएगी। मुखर्जी से पूछा गया था कि क्या चुनावों के मद्देनजर आम बजट को पेश किए जाने की तारीख में बदलाव होगा।   वित्त मंत्री ने हालांकि इसके साथ ही स्पष्ट किया कि विभिन्न स्तरों पर विचार-विमर्श के बाद ही बजट की तारीख की घोषणा की जाएगी। चुनाव आयोग ने उत्तर प्रदेश, पंजाब, उत्तराखंड, मणिपुर और गोवा में विधानसभा चुनाव की तारीखों को ऐलान किया। उत्तर प्रदेश में मतदान 4, 8, 11, 15, 19, 23 और 28 फरवरी को होगा। वहीं उत्तराखंड और पंजाब में 30 जनवरी को वोट डाले जाएंगे। मणिपुर में 28 जनवरी तथा गोवा में 3 मार्च को मतदान होगा। इससे पहले मुखर्जी ने पश्चिम बंगाल की मुख्यमंत्री ममता बनर्जी से उनके कालिघाट निवास पर मुलाकात की। वित्त मंत्री ने कहा कि मुख्यमंत्री की मां के निधन के बाद उनसे मिल नहीं पाया था। मुखर्जी मुख्यमंत्री आवास पर करीब आधे घंटे तक रहे।